SPRÁVA KOMISIE EURÓPSKEMU PARLAMENTU DEVIATA SPRÁVA PREHĽAD OPATRENÍ TRETÍCH KRAJÍN NA OCHRANU OBCHODU VOČI EURÓPSKEJ ÚNII (ŠTATISTIKA K 31. DECEMBRU 2011, KOMENTÁR K PRÍPADOM A TEXT SÚ VŠAK AKTUALIZOVANÉ K MARCU 2012) /* COM/2012/0344 final */





SPRÁVA KOMISIE EURÓPSKEMU PARLAMENTU DEVIATA SPRÁVA PREHĽAD OPATRENÍ TRETÍCH KRAJÍN NA OCHRANU OBCHODU VOČI EURÓPSKEJ ÚNII (ŠTATISTIKA K 31. DECEMBRU 2011, KOMENTÁR K PRÍPADOM A TEXT SÚ VŠAK AKTUALIZOVANÉ K MARCU 2012) 1. Úvod Od začiatku svetovej krízy na konci roka 2008 sa pomerne značne využívali obchodné ochranné opatrenia voči EÚ. Vznikli obavy, že v mnohých nových prešetrovaniach sa nebudú náležite uplatňovať príslušné pravidlá a že sa nástroje budú zneužívať na zachovanie vnútroštátnych výrobných odvetví a na ich ochranu pred zahraničnou konkurenciou. Situácia sa v roku 2011 iba mierne zlepšila a ako sa ukáže ďalej, využívanie nástrojov na ochranu obchodu voči EÚ sa stabilizovalo. Počet nových prešetrovaní však zostáva pomerne vysoký a zvýšila sa zložitosť prípadov. V niektorých prípadoch sa napriek početným a závažným zásahom nemohli vyriešiť dôležité otázky na technickej úrovni a nedalo sa vyhnúť urovnávaniam sporov v rámci WTO. Viedlo to k vysokej úrovni činnosti v tomto roku. V tejto správe sú uvedené všeobecné trendy, zistené problémy a výsledky dosiahnuté v roku 2011. V prílohe takisto poskytuje podrobnú analýzu trendov a osobitných konaní týkajúcich sa najdôležitejších používateľov tohto nástroja. 2. Všeobecné trendy Na konci roka 2011 bolo platných 146 opatrení, čo v porovnaní s minulým rokom predstavuje zvýšenie o 23 opatrení. Ide o najväčšie číslo od roku 2008. Odvtedy mal počet opatrení klesajúcu tendenciu. Veľká väčšina týchto opatrení má antidumpingový charakter (94 v roku 2011 v porovnaní s 89 v roku 2010), avšak podiel ochranných opatrení sa stále zvyšuje (46 v porovnaní s 30). To je hlavným dôvodom vysokého počtu opatrení v tomto roku. Vyrovnávacie opatrenia predstavujú iba malý podiel. USA zostáva krajinou s najväčším počtom zavedených opatrení (23). Za nimi nasleduje Čína a India (každá krajina po 15), Turecko (13) a Brazília (12). Treba takisto uviesť, že Indonézia značne postúpila: z 2 na 8 opatrení, pričom v prípade všetkých opatrení ide o ochranné opatrenia. Celkovo bolo v roku 2011 uložených 36 nových opatrení. Ide o podstatne vyšší počet ako v roku 2010, keď bolo uložených 15 opatrení. Hoci počet uložených antidumpingových opatrení nebol bezvýznamný (13 v roku 2011 v porovnaní s 8 v predchádzajúcom roku), vývoj v oblasti ochranných opatrení bol pozoruhodný. V roku 2011 bolo uložených 22 ochranných opatrení. Pri tomto počte však treba zobrať do úvahy skutočnosť, že 8 z týchto opatrení spočívalo v rozšírení ruských opatrení na územie Bieloruska a Kazachstanu po vytvorení ich novej colnej únie. Okrem toho tento počet zahŕňa aj 6 opatrení, ktoré uložila Indonézia, týka sa však výrobkov, ktoré sa z EÚ takmer nevyvážajú. Vplyv tohto rozšírenia ochranných opatrení je preto v prípade podnikov EÚ pomerne obmedzený. Počet nových prešetrovaní je najlepším ukazovateľom uplatňovania nástrojov na ochranu obchodu tretími krajinami. Hoci nie všetky prešetrovania vedú k uloženiu opatrení – a preto sa neodrážajú vo vyššie uvedenej štatistike – každé nové konanie obvykle počas prešetrovania ovplyvní obchodné toky a vyžaduje od vývozcov značné úsilie, pokiaľ ide o ochranu ich záujmov. V tejto súvislosti sa od konca roka 2008, t. j. od začiatku svetovej krízy, počet nových prešetrovaní značne zvýšil, a zostal významný. Tento rok sa začalo 33 nových prešetrovaní v porovnaní so 40 v roku 2010. Treba však uviesť, že toto číslo zahŕňa istý počet prešetrovaní, ktoré sú obmedzené na prípadné rozšírenie ruských opatrení na územie novej colnej únie, ako aj dve prešetrovania vzťahujúce sa na územie colnej únie, ktoré sa však v prípade každej krajiny počítajú ako individuálne prešetrovania. Veľká väčšina týchto nových prešetrovaní sa týka ochranných opatrení (20) a zostávajúce sa týkajú výhradne antidumpingových prešetrovaní. Niektoré z týchto prešetrovaní by mohli mať vplyv na významné obchodné toky, a preto si vyžadujú starostlivé monitorovanie ako aj početné zásahy na rôznych úrovniach. Ostatné prípady, ktoré predstavujú menší hospodársky záujem, sú vzhľadom na systematický charakter zistených problémov takisto veľmi dôležité a takisto si vyžadujú osobitnú pozornosť. 3. Pretrvávajúce problémy V posledných rokoch Komisia zintenzívnila svoje zásahy so zámerom vyriešiť problémy zistené v individuálnych prípadoch. Tieto otázky sa riešili aj bilaterálne v rámci ad-hoc alebo pravidelných zasadnutí s orgánmi tretích krajín. Tieto zasadnutia boli do určitej miery úspešné, keďže sme v postupoch niektorých tretích krajín zaznamenali určité zlepšenie. Napríklad niektoré krajiny zlepšili transparentnosť pri zverejňovaní výsledkov svojich prešetrovaní a namiesto nezverejňovania žiadnych údajov poskytujú indexáciu dôverných údajov. Ide o pozitívny vývoj. Problémy zistené v minulosti nanešťastie pretrvávajú napriek skutočnosti, že sa nimi mnohokrát zaoberalo na rôznych úrovniach. Komisia preto pokračovala vo svojom úsilí uskutočniť všetko, čo je potrebné a možné – vrátane využívania urovnávania sporov v rámci WTO – s cieľom zabezpečiť prísne uplatňovanie základných pravidiel WTO a nezneužívanie nástrojov na ochranu obchodu. Hlavné pretrvávajúce problémy sú tieto: 3.1. Nevhodné využívanie nástrojov Už niekoľko rokov existujú zjavné náznaky, že konania týkajúce sa nástrojov na ochranu obchodu sa začali v reakcii na opatrenia, ktoré uložila EÚ, namiesto toho, aby sa zakladali na oprávnených dôvodoch podložených náležite zdokumentovanou žiadosťou, ktorú predložilo príslušné domáce výrobné odvetvie. Ako bolo uvedené v minuloročnej výročnej správe, EÚ čelila prešetrovaniu týkajúcemu sa vyrovnávacích ciel a ďalšiemu prešetrovaniu založenému na hrozbe ujmy krátko po tom, čo použila rovnaký nástroj/rovnaké kritériá voči krajine, ktorá začala tieto dve prešetrovania. Proti EÚ sa viedli takisto konania týkajúce sa výrobkov podobných tým výrobkom, ktoré boli predtým predmetom prešetrovania EÚ. Vo všetkých týchto prípadoch je ťažké veriť v čistú zhodu okolností. Tento trend žiaľ pokračoval v roku 2011. Uvedené prešetrovania viedli napriek niektorým zjavným nedostatkom k uloženiu konečného cla a v roku 2011 sa začalo ďalšie „zrkadlové prešetrovanie“. Nejde o izolované prípady, keďže ostatní členovia WTO boli konfrontovaní s rovnakými problémami. Nedávno sa objavila hrozba ďalších podobných opatrení. Takéto použitie nástroja je neprimerané a neprijateľné. Komisia riešila tento problém na politickej aj technickej úrovni (aj na fóre WTO) a nebude váhať a využije urovnávanie sporov v rámci WTO v prípade neopodstatnenosti konaní. Priebeh týchto konaní je veľmi podobný: nedostatočné kritériá na začatie prešetrovania (často nedostatočná transparentnosť v dôsledku zneužívania pravidiel týkajúcich sa dôvernosti) a žiadny dôkaz o ujme. 3.2. Nedostatočná transparentnosť Transparentnosť je jedným z kľúčových faktorov v prešetrovaniach týkajúcich sa ochrany obchodu. Opatrenia na ochranu obchodu sú prijateľné iba vtedy, ak sa používajú v rámci prísnych obmedzení pravidiel WTO. Transparentnosť a zmysluplné zverejňovanie skutočností sú v tomto procese nevyhnutné, keďže ide o jediný spôsob, ako zabezpečiť, aby sa so stranami zaobchádzalo rovnako a aby mohli primerane ochraňovať svoje záujmy. Hoci existujú osobitné pravidlá zverejňovania výsledkov prešetrovania, ktoré zároveň zabezpečujú ochranu údajov dôverného charakteru predložených stranami spolupracujúcimi pri prešetrovaní, t. j. požiadavka poskytnúť zmysluplné zhrnutie nedôverného charakteru, niektoré orgány vykonávajúce prešetrovanie sa napriek tomu rozhodnú kľúčové údaje jednoducho nebrať do úvahy. Okrem toho niektoré orgány vykonávajúce prešetrovanie neposkytujú vývozcom, ktorí sa zúčastňujú na antidumpingovom konaní, dostatočne podrobné údaje, takže je v zásade nemožné, aby presne vedeli, ako bolo dumpingové rozpätie vypočítané. Keď je Komisia konfrontovaná s týmito problémami, zasahuje v individuálnych prípadoch, a ak to situácia odôvodňuje a neexistuje lepšia možnosť, využíva takisto mechanizmus WTO na urovnávanie sporov. Komisia takisto využíva bilaterálne technické zasadnutia, ktoré sa uskutočňujú s niektorými krajinami so zámerom riešiť tieto problémy. 3.3. Nevhodné používanie ochranných opatrení Z uvedených štatistík vyplýva, že sa naďalej veľmi často používajú ochranné opatrenia, najmä zo strany niektorých krajín. Hoci tento nástroj má k dispozícii každá krajina, uplatňovať by sa mal len výnimočne, keďže ovplyvňuje zvýšenie dovozu zo všetkých krajín pôvodu bez toho, aby existovala akákoľvek nekalá praktika (ako napríklad dumping alebo subvencia). Judikatúra WTO takisto stanovila veľmi prísne kritériá na jeho uplatňovanie. Nanešťastie niektoré krajiny naďalej nadmerne používajú tento nástroj napriek skutočnosti, že problémy spočívajú v lacnom dovoze z konkrétnej krajiny, resp. z konkrétnych krajín. V týchto prípadoch sa Komisia vždy zastáva používania nástroja vzťahujúceho sa na konkrétnu krajinu s cieľom vyhnúť sa vedľajším škodám vzhľadom na erga-omnes charakter nástroja. Okrem toho sa zdá, že prešetrovania sa v mnohých prípadoch začali na základe nedostatočných dôvodov. V týchto prípadoch mali prešetrovania negatívny účinok na obchod, aj keď sa skončili bez uloženia opatrení, a to z dôvodu neistoty týkajúcej sa ich výsledku. Skutočnosť, že sa nakoniec neuložili žiadne opatrenia, predstavuje pozitívny vývoj, avšak panuje názor, že tretie krajiny by mali byť pri rozhodovaní o začatí prešetrovania opatrnejšie, aby sa vyhlo týmto negatívnym dôsledkom. A nakoniec, v roku 2011 boli niektoré opatrenia, ktoré boli pôvodne uložené na trojročné obdobie, opätovne predĺžené, napriek skutočnosti, že sa príslušné výrobné odvetvie zotavilo alebo sa situácia nezmenila, s najväčšou pravdepodobnosťou z dôvodu, že pôvodne prijaté opatrenia neboli primerané. Zdá sa, že sa tak deje takmer systematicky v prípade opatrení, ktoré predĺžila tá istá krajina a ktoré sú založené na zjavných procesných nedostatkoch. 4. Hlavné úspechy Úloha Komisie vo vzťahu ku konaniam v tretích krajinách zahŕňa monitorovanie prešetrovania a takisto poskytovanie poradenstva a pomoci príslušným európskym vývozcom. V priebehu rokov mali systematické zásahy Komisie v prešetrovaniach, ktoré začali tretie krajiny, celkový kladný vplyv, keďže niektoré krajiny zlepšili kvalitu svojho prešetrovania. Komisia je celosvetovo vysoko rešpektovaný orgán vykonávajúci prešetrovanie a jej zásahy sa vždy dobre vnímajú a starostlivo zvážia. Hlavný dôvod je ten, že Komisia pri svojom prešetrovaní uplatňuje veľmi vysoké štandardy. Ako bolo uvedené, niektoré závažné problémy však pretrvávajú a nie všetky problémy sa dali vyriešiť. V niekoľkých individuálnych prípadoch sa však Komisii podarilo zabrániť opatreniam alebo znížiť ich negatívny vplyv. Podarilo sa aj vyriešiť niektoré dôležité systémové problémy, čo ovplyvňuje mnohé minulé aj budúce opatrenia. Hoci sa vo všetkých prípadoch nedali dosiahnuť pozitívne výsledky, Komisia poskytla pomoc mnohým výrobným odvetviam, vývozcom a správnym orgánom členských štátov a mala veľmi pozitívnu spätnú väzbu, z ktorej vyplýva, že rôzne zúčastnené strany túto podporu veľmi oceňujú. Ďalej sa uvádza zoznam niektorých individuálnych pozitívnych výsledkov, ktoré sa dosiahli v roku 2011. USA – nulovanie, dôležitý krok vpred Dňa 6. februára 2012 USA a EÚ dospeli k dohode (plánu) so zámerom urovnať spory týkajúce sa nulovania. USA už zrušili nulovanie v nových prešetrovaniach v roku 2007 a plán v súčasnosti rozširuje toto zrušenie nulovania na preskúmania. Dosiahlo sa to po viacročných právnych sporoch, rozhodnutiach WTO v prospech EÚ v dvoch rôznych prípadoch a po nedodržaní uvedených rozhodnutí zo strany USA. Treba pripomenúť, že nulovanie je postup, keď sa pri vypočítaní dumpingového rozpätia neberú do úvahy transakcie, ktoré nie sú predmetom dumpingu, čo často vedie k umelému navýšeniu cla. V dôsledku nášho úsilia USA zrušili viacero rozhodnutí v antidumpingových konaniach a bez nulovania zrevidovali súčasné sadzby antidumpingového cla pre všetkých vývozcov z EÚ, na ktorých sa opatrenia vzťahujú. Do začiatku júna majú byť dokončené niektoré ďalšie preskúmania s cieľom zrevidovať súčasné colné sadzby, takže v tomto období budeme mať rovnaké podmienky s USA, pokiaľ ide o tento aspekt výpočtu dumpingu. Komisia však bude musieť uplatňovanie novej metodiky zo strany USA podrobne monitorovať, aby zabezpečila, že sa pri všetkých budúcich preskúmaniach nulovanie z výpočtu dumpingu dôsledne vylúči. Podrobnejšie informácie možno nájsť v prílohe. Rusko – Bielorusko – Kazachstan – nepredĺženie opatrení V novej colnej únii sú opatrenia uložené jednotlivými krajinami rozšírené na územie colnej únie, ak sa na základe revízneho prešetrovania zistí, že vnútroštátna výroba predstavuje viac ako 25 % priemernej výroby v celej colnej únii za posledné tri roky. V tejto súvislosti z analýzy prípadu týkajúceho sa sieťoviny zo sklenených vlákien vyplynulo, že Bielorusko navrhlo rozšíriť opatrenia, hoci v skutočnosti domáca výroba dosiahla vyše 25 % iba v poslednom roku preskúmania. Komisia upozornila bieloruské orgány na skutočnosť, že v priemere sa táto prahová hodnota v posledných troch rokoch nedosiahla a v dôsledku toho sa rozhodlo, že sa opatrenia na celú colnú úniu nerozšíria. Neuloženie ochranných opatrení na Ukrajine V posledných rokoch Ukrajina začala relatívny vysoký počet ochranných prešetrovaní: 2 v roku 2009, 3 v roku 2010 a 4 v roku 2011. Komisia v týchto prešetrovaniach aktívne zasiahla, najmä v tých konaniach, ktoré by ovplyvnili významné obchodné toky EÚ, ak by sa prijali opatrenia, aby zdôraznila nedostatky konaní a zabezpečila pre vývozcov z EÚ čo najlepší výsledok. Zásahy Komisie boli v roku 2011 úspešné. Dve prešetrovania sa skončili bez uloženia opatrení: konanie týkajúce sa chladničiek (vývoz vo výške približne 45 miliónov EUR ročne) a konanie týkajúce sa ropy (približne 750 miliónov EUR ročne). Hoci ide o pozitívny vývoj, problémom zostáva časté začínanie ochranných prešetrovaní, ako to bolo uvedené v predošlom oddiele. Izrael – vyhýbanie sa opatreniam V posledných rokoch sa Izrael stal pomerne významným používateľom antidumpingového nástroja voči EÚ (7 začatých prešetrovaní od roku 2009). Zistilo sa viacero rozporov s pravidlami WTO, a to dôležitých aj základných. Vzhľadom na systematický charakter zistených problémov Komisia zasiahla vo všetkých týchto prípadoch a v roku 2011 sa dve prešetrovania ukončili bez uloženia opatrení. Patrilo sem aj prešetrovanie v prípade ktorého orgány vykonávajúce prešetrovanie dokonca navrhli uloženie konečných opatrení. Je však naďalej potrebné prísne monitorovanie, keďže stále prebiehajú prešetrovania a nanešťastie stále pretrvávajú rovnaké problémy. Jordánsko – predčasné ukončenie opatrení Jordánsko začalo ochranné prešetrovanie voči dovozu dlaždíc v roku 2008. Išlo o tretie prešetrovanie v období šiestich rokov. Hoci v predošlých prípadoch sa dalo vyhnúť uloženiu opatrení, v tomto prípade Jordánsko uložilo konečné clo v septembri 2010 na obdobie dvoch rokov. Vzhľadom na históriu prípadu a zistené nedostatky Komisia aktívne zasiahla. Opatreniam sa nanešťastie nedalo vyhnúť, Jordánsko sa však v decembri 2011 rozhodlo ukončiť opatrenia o rok skôr, než bolo ich pôvodné obdobie platnosti. 5. Záver Znovu sa ukázalo, že monitorovacia činnosť a zásahy Komisie v roku 2011 boli potrebné, aby sa zabránilo zneužívaniu nástrojov a protekcionistických praktík. Uplatňovanie nástrojov na ochranu obchodu sa v porovnaní s obdobím 2008 – 2010 stabilizovalo, zapojenie Komisie však vzhľadom na dotknuté hospodárske záujmy a zvyšujúcu sa zložitosť prešetrovaní naďalej zostávalo významné. Zásahy Komisie sa v zahraničí obvykle starostlivo zvážia. Komisia je medzinárodne uznávaný orgán vykonávajúci prešetrovanie vzhľadom na svoju expertízu, ale takisto na skutočnosť, že na svoje vlastné konania uplatňuje vysoké štandardy. Tento rok sa dosiahlo viacero pozitívnych výsledkov. V niektorých prípadoch bolo možné vyhnúť sa uloženiu opatrení alebo sa mohol znížiť ich negatívny vplyv. Podarilo sa takisto vyriešiť niektoré dôležité systémové problémy v prospech vývozcov z EÚ. Dosiahlo sa to prostredníctvom intenzívneho monitorovania a bilaterálnych kontaktov s tretími krajinami. V niektorých prípadoch takisto pomohol výsledok postupov panelu WTO. Väčšinou sú tieto úspechy takisto výsledkom dobrej spolupráce s členskými štátmi EÚ, európskymi združeniami výrobcov a príslušnými spoločnosťami. Koordinované spoločné akcie značne zvyšujú šance na úspech. Nanešťastie stále pretrvávajú významné problémy. Na ich odstránenie budú potrebné ďalšie a intenzívnejšie zásahy, v prípade potreby aj na úrovni WTO. Komisia bude takisto pokračovať v posilňovaní výmen s ostatnými orgánmi vykonávajúcimi prešetrovanie so zámerom zvýšiť štandardy, transparentnosť a predvídateľnosť pri používaní opatrení na ochranu obchodu. Ide naozaj o zásadnú vec, aby sa mohlo predchádzať problémom a vyhýbať sa im a nesnažiť sa vyriešiť ich počas prebiehajúcich prešetrovaní, čo sa častokrát javí ako veľmi problematické.